Skupno stališče

z dne 19. marca 1998

Sveta na podlagi člena J.2 Pogodbe o Evropski uniji o omejevalnih ukrepih proti Zvezni republiki Jugoslaviji

(98/240/SZVP)

SVET EVROPSKE UNIJE JE

ob upoštevanju Pogodbe o Evropski uniji in zlasti člena J.2 Pogodbe,

ker nedavni dogodki v Zvezni republiki Jugoslaviji (ZRJ) in zlasti uporaba sile proti albanski narodni skupnosti na Kosovu predstavljajo nesprejemljivo kršenje človekovih pravic in ogrožajo varnost v regiji;

ker Evropska unija ostro obsoja terorizem in nasilna dejanja Osvobodile vojske Kosova ali katerih koli skupin ali posameznikov;

ker Unija ostro obsoja nasilno zatiranje nenasilnega izražanja političnih stališč;

ker je Unija 12. marca 1998 potrdila izjavo Skupine za stike z dne 9. marca 1998;

ker Unija zahteva, naj vlada ZRJ sprejme učinkovite ukrepe za ustavitev nasilja in se zaveže k iskanju politične rešitve vprašanja Kosova preko mirnega dialoga z albansko narodno skupnostjo na Kosovu, zlasti z:

- umikom posebnih policijskih enot in z ustavitvijo operacij varnostnih sil, ki prizadevajo civilno prebivalstvo,

- omogočanjem dostopa na Kosovo Mednarodnemu odboru Rdečega križa in drugim človekoljubnim organizacijam ter predstavnikom Unije in drugih veleposlaništev,

- javno zavezo, da bo začela dialog z vodstvom albanske narodne skupnosti,

- konstruktivnim sodelovanjem z namenom izvajati ukrepe, navedene v odstavku 6 izjave Skupine za stike;

ker so omejevalni ukrepi iz členov 1 do 4, vključno z zmanjšanjem ekonomskih in/ali finančnih odnosov ocenjeni kot potrebni; ker bodo ti ukrepi nemudoma na novo preučeni, če vlada ZRJ sprejme v predhodnem navajanju omenjene ukrepe;

ker bo Unija prešla na uporabo drugih mednarodnih ukrepov in posebej na zamrznitev sredstev, ki jih imata vladi ZRJ in Srbije v tujini, če se zgoraj omenjeni ukrepi ne bodo izvajali in če se bo nasilje na Kosovu nadaljevalo,

OPREDELIL NASLEDNJE SKUPNO STALIŠČE:

Člen 1

Evropska unija potrjuje embargo na izvoz orožja v nekdanjo Jugoslavijo, ki je določen s Skupnim stališčem 96/184/SZVP [1].

Člen 2

V Zvezno republiko Jugoslavijo ni dovoljena dobava opreme, ki bi lahko bila uporabljena za namene notranjega zatiranja ali terorizma.

Člen 3

Za vladno financiranje kreditnih pomoči izvozu v trgovini in investicijah, vključno z vladnim financiranjem privatizacij v Srbiji, se uvede moratorij.

Člen 4

1. Visokim predstavnikom ZRJ in Srbije, ki so odgovorni za represivne ukrepe s strani varnostnih sil ZRJ na Kosovu, se ne izdaja vizumov.

2. Osebam navedenim v seznamu, za katere je ugotovljeno, da imajo jasno opredeljene odgovornosti na področju varnosti, se zavrne vstop na ozemlja držav članic. Drugi visoki predstavniki ZRJ in Srbije, odgovorni za represivne ukrepe na Kosovu, se dodajo na seznam v primeru neuspešnega odziva oblasti ZRJ na zahteve mednarodne skupnosti. V izjemnih primerih se lahko dovolijo izjeme, če bi to bilo v korist izredno pomembnim ciljem Unije. Svet dopolnjuje seznam glede na razvoj dogodkov na Kosovu.

Člen 5

To skupno stališče začne veljati z dnem sprejetja.

Člen 6

To skupno stališče se objavi v Uradnem listu.

V Bruslju, 19. marca 1998

Za Svet

Predsednik

J. Straw

[1] UL L 58, 7.3.1996, str. 1.

--------------------------------------------------

PRILOGA

Vlajko Stojlkovic (Srbski minister za notranje zadeve)

Vlastimir Djordjevic (Vodja oddelka za javno varnost)

Dragisa Ristivojevic (Namestnik vodje Oddelka za javno varnost)

Obrad Stevanovic (Pomočnik ministra za notranje zadeve)

Jovica Stanisic (Pomočnik ministra za notranje zadeve: Vodja srbske državne varnosti)

Radomir Markovic (Pomočnik ministra za notranje zadeve: Namestnik vodje za državno varnost)

Frenki Simatovic (Vodja posebnih enot državne varnosti)

David Gajic (Vodja službe varnosti na Kosovu)

Lubinko Cvetic (Namestnik vodje službe varnosti na Kosovu)

Veljko Odalovic (Namestnik vodje za Kosovo Okrug)

--------------------------------------------------